ཕྱི་ལོ་༢༠༠༦ལོར་ཨ་རིའི་ཨེ་མོ་རི་གཙུག་ལག་སློབ་གཉེར་ཁང་གི་ཚན་རིག་སྡེ་ཁག་དང་མཉམ་དུ་ལས་གཞི་འདིའི་ཐད་ལ་མཉམ་ལས་བྱ་རྒྱུའི་གན་རྒྱ་བཞག་པ་དང༌།ལོ་རེར་ཟླ་རེར་ཚོགས་བཞིན་པའི་ཚན་རིག་ཟབ་སྦྱོང་འདི་ཉིད་རྒྱ་སྐྱེད་ཀྱིས་ྋགོང་ས་སྐྱབས་མགོན་མཆོག་གི་དགོངས་བཞེད་དངོས་སྟེ།ཆོས་བརྒྱུད་རིས་མེད་ཀྱི་གདན་ས་ཁག་ཏུ་དེང་རབས་ཚན་རིག་གི་སློབ་ཚན་ཞིག་གཏན་ཆགས་སུ་ཚུགས་རྒྱུའི་ཕྱོགས་སུ་གོམ་པ་སྤོ་འགོ་བརྩམས།ལས་གཞི་འདིར་བོད་ཀྱི་དཔེ་མཛོད་ཁང་དང་ཨེ་མོ་རི་ཚན་རིག་ལས་འཆར་ཞེས་མིང་བཏགས་ནས་འདི་ལོ་ནས་ལོ་རེར་ཚན་རིག་ཟབ་སྦྱོང་ཚོགས་བཞིན་ཡོད་ལ།སློབ་ཚན་ཁག་ཀྱང་བོད་སྒྱུར་གྱིས་བོད་དབྱིན་ཤན་སྦྱར་ཐོག་དགོས་ངེས་ཀྱི་སློབ་དེབ་ལོ་རེར་པར་སྐྲུན་བྱེད་ཀྱིན་ཡོད།ཕྱི་ལོ་༢༠༠༠ལོ་ནས་འགོ་ཚུགས་པའི་བྷོ་བྷི་སེ་གྷར་དང་དཔེ་མཛོད་ཁང་གཉིས་ཀྱི་ཚན་རིག་ཟབ་ཞུགས་དགེ་འདུན་པ་དྲུག་ཅུ་ལྷག་གི་ནང་ནས་སློབ་མ་༣༠ལྷག་བདམ་སྒྲུག་གིས་ལོ་ངོ་ལྔའི་རིང་ལ་ཚན་རིག་དགེ་འོས་སྦྱོང་བརྡར་འཛིན་གྲྭའམ་ཚན་རིག་སྣེ་ཁྲིད་གཙོ་སྐྱོང་ཁང་དེ་བཞིན་ཕྱི་ལོ་༢༠༠༨ལོར་དངོས་སུ་འགོ་འཛུགས་བྱས་ཡོད།